Twissija lil Dar il-Kaptan biex tassigura li l-mediċini jingħataw fil-ħin Każ fejn persuna b'diżabilità li qattgħet lejl f'Dar il-Kaptan ma' ingħatatx pilloli għax l-istaff kellu ħafna x'jagħmel, wasslet biex inħolqot kwistjoni li spiċċat quddiem it-Tribunal Industrijali. F'deċiżjoni li ingħatat mit-tribunal industrijali, Dar il-Kaptan ġiet imwissija biex tassigura li l-mediċini jingħataw fil-ħin. L-istess tribunal ordna li s-sentenza tingħata lill-Ministru responsabbli. Il-każ jirrigwarda lil Anna Grixti, li kienet ilha taħdem bħala care worker ma' Dar il-Kaptan għal kważi 14-il sena u li tkeċċiet wara li naqset li tagħti l-mediċina ta' filgħodu lil residenta li ommha ħallitha hemm għal lejl. Dar il-Kaptan keċċiha mhux biss għal din ir-raġuni imma anke għax hija ċaħdet li kellmet lil omm ir-residenta meta filmat tas-CCTV cameras wera mod ieħor. It-Tribunal Industrijali fid-deċiżjoni tiegħu qal li fatt li ma tatiex il-mediċina lill-persuni vulnerabbli hija tal-mistħija. Qal li hi tal-mistħija ukoll li l-omm ma ngħatatx il-kaxxa tal-medicini ta' bintha għax l-istaff kellu ħafna x'jagħmel meta hi marret għal bintha. Josephine Xuereb omm it-tifla inkwistjoni u li tuża s-servizz ta' Dar il-Kaptan minħabba li t-tifla għandha diżabilità u ilha tużah għal dawn l-aħħar ħamsa u għoxrin sena. Hija spjegat li daħlet lit-tifla għal bil-lejl fit-18 ta' Marzu 2015 u marret għaliha fl-10am, kif tagħmel is-soltu u meta daħlet il-carer inkwistjoni biex tagħti l-ħwejjeġ tat-tifla u fil-frattemp indunat li t-tifla qisha ma kinitx qed timxi sew u rrangatilha l-ġakketta. Qalet li dak il-ħin ħasbet li t-tifla kienet hyper għax ma kinitx bħas-soltu. Hija spjegat ukoll kif it-tifla ma kinitx liebsa sew għax kellha l-qalziet ta' fuq taħt żaqqha u l-qalziet ta' taħt ftit 'l fuq mill-irkoppa. Qalet li dak il-ħin hija ħasbet li hija liebsa hekk għax it-tifla forsi hyper. Meta saqsiet lil carer inkwistjoni għall-kaxxa tal-pilloli, l-carer qaltilha mbagħad intuhielek nibagħtuhielek jew ejja għaliha. Ix-xhud qaltilha li l-kaxxa tridha għax mhux ser toqgħod terġa' tmur għaliha u l-carer marret għaliha u tagħtielha. Spjegat li fil-karozza fetħet il-kaxxa u rat li l-pillloli li t-tifla kien imissha tieħu fl-10am kienu għadhom hemm. Xehdet li dawn huma importanti li t-tifla teħodhom għax it-tifla għandha diżabilità fiżika u mentali. Qalet li kif rat hekk ċemplet il-gate u dik li rrispondietha talbitha ġġibilha tazza ilma biex tagħti l-pilloli lit-tifla. Tennet li lil min newlilha t-tazza ilma saqsietha kif lit-tifla ma tawhiex il-pilloli u din il-persuna qaltilha għax 'kellna ħafna x'nagħmlu".